[pic] | EUROOPAN YHTEISÖJEN KOMISSIO |

Bryssel 9.11.2005

KOM(2005) 562 lopullinen

KOMISSION TIEDONANTO

komission lausunto entisen Jugoslavian tasavallan Makedonian hakemuksesta Euroopan unionin jäseneksi {SEK(2005) 1425}{SEK(2005) 1429}

A. JOHDANTO

a) Esipuhe

Entinen Jugoslavian tasavalta Makedonia jätti hakemuksensa Euroopan unionin jäsenyydestä 22. maaliskuuta 2004, ja ministerineuvosto pyysi komissiota 17. toukokuuta 2004 antamaan lausuntonsa tästä hakemuksesta Euroopan unionista tehdyn sopimuksen 49 artiklassa määrättyä menettelyä noudattaen. Mainitussa artiklassa todetaan seuraavaa: ”Jokainen Euroopan valtio, joka noudattaa 6 artiklan 1 kohdassa määrättyjä periaatteita, voi hakea unionin jäsenyyttä. Se osoittaa hakemuksensa neuvostolle, joka tekee ratkaisunsa yksimielisesti kuultuaan komissiota ja saatuaan Euroopan parlamentin kaikkien jäsentensä ehdottomalla enemmistöllä antaman puoltavan lausunnon.”

Sopimuksen 6 artiklan 1 kohdan mukaan ”unioni perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamiseen sekä oikeusvaltion periaatteisiin.”

Tämä on oikeudellinen kehys, jonka mukaisesti komissio esittää tämän lausunnon.

Entisen Jugoslavian tasavallan Makedonian jäsenyyshakemus on osa historiallista prosessia, jossa Länsi-Balkanin maat pyrkivät purkamaan alueellaan vallitsevan poliittisen kriisin ja liittymään unionin luomaan rauhaan, vakauteen ja hyvinvointiin perustuvaan alueeseen. Eurooppa-neuvoston kesäkuussa 2003 hyväksymässä Länsi-Balkania koskevassa Thessalonikin toimintasuunnitelmassa EU painotti, että ”Länsi-Balkanin maat ovat itse vastuussa EU:hun integroitumisesta, joka riippuu kunkin maan täytäntöönpanouudistusten etenemisestä eli Kööpenhaminan Eurooppa-neuvostossa vuonna 1993 vahvistettujen arviointiperusteiden sekä vakautus- ja assosiaatioprosessin ehtojen täyttämisestä”.

Kesäkuussa 1993 pidetyssä Kööpenhaminan Eurooppa-neuvostossa todettiin seuraavaa:

”Keski- ja Itä-Euroopan assosioituneet maat voivat halutessaan liittyä unionin jäseniksi. Liittyminen tapahtuu heti, kun maa täyttää taloudellisia ja poliittisia ehtoja koskevat jäsenyysvelvoitteet.

Jäsenyys edellyttää, että:

- hakijamaassa on vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelemisen;

- hakijamaassa on toimiva markkinatalous, ja se pystyy selviytymään kilpailun ja markkinavoimien paineista unionissa;

- maa pystyy suoriutumaan jäsenyyden mukanaan tuomista velvoitteista, joihin kuuluu myös poliittisen unionin sekä talous- ja rahaliiton tavoitteiden noudattaminen.

Unionin valmiudet ottaa vastaan uusia jäseniä ja ylläpitää samalla Euroopan integraation etenemistä on myös tärkeä huomioon otettava seikka, jolla on merkitystä sekä unionille että ehdokasmaille.”

Madridissa joulukuussa 1995 kokoontuneessa Eurooppa-neuvostossa viitattiin tarpeeseen ”luoda edellytykset, jotka mahdollistavat ehdokasmaiden asteittaisen ja sopusointuisen integroitumisen, erityisesti markkinatalouden kehittämisen, hallintorakenteidensa mukauttamisen sekä vakaan taloudellisen ja rahoituksellisen ympäristön luomisen avulla”.

Neuvosto määritteli vakautus- ja assosiaatioprosessin ehdot 29. huhtikuuta 1997. Siihen sisältyvät yhteistyö entisen Jugoslavian alueella tehtyjä rikoksia käsittelevän sotarikostuomioistuimen kanssa sekä alueellinen yhteistyö. Nämä ehdot ovat oleellinen osa vakautus- ja assosiaatioprosessia, ja ne on sisällytetty entisen Jugoslavian tasavallan Makedonian kanssa tehtyyn vakautus- ja assosiaatiosopimukseen, joka tuli voimaan huhtikuussa 2004.

Tämän vuoksi komissio tarkastelee lausunnossaan entisen Jugoslavian tasavallan Makedonian hakemusta sen perusteella, mitkä ovat sen valmiudet täyttää Kööpenhaminan Eurooppa-neuvostossa vuonna 1993 vahvistetut arviointiperusteet sekä vakautus- ja assosiaatioprosessin ehdot ja erityisesti neuvoston päätelmissä 29. huhtikuuta 1997 määritellyt ehdot.

Lausunto on laadittu samaa menettelyä noudattaen kuin aiemmat lausunnot. Komissio on tarkastellut sekä nykytilannetta että keskipitkän aikavälin näkymiä. Ottamatta ennakolta kantaa myöhempään liittymispäivään keskipitkä aikaväli on lausunnossa määritelty viiden vuoden pituiseksi. Laatiessaan suositustaan liittymisneuvottelujen aloittamisesta komissio kiinnitti erityistä huomiota entisen Jugoslavian tasavallan Makedonian olemassa olevaan valmiuteen täyttää poliittiset arviointiperusteet.

Lausunnon perusteena olleet yksityiskohtaiset selvitykset julkistetaan erillisessä asiakirjassa ( Analytical Report for the Opinion on the application from the former Yugoslav Republic of Macedonia for EU membership ).

b) EU:n ja entisen Jugoslavian tasavallan Makedonian väliset suhteet

Entinen Jugoslavian tasavalta Makedonia, joka oli entisen Jugoslavian sosialistisen liittotasavallan eteläisin alue ja jonka väkiluku on kaksi miljoonaa, itsenäistyi marraskuussa 1991. Maalla on ollut sopimussuhteet Euroopan yhteisöjen kanssa vuodesta 1996. Vuonna 1997 se allekirjoitti yhteistyösopimuksen sekä kauppa- ja tekstiilisopimukset, jotka tulivat voimaan vuonna 1998. Vakautus- ja assosiaatiosopimus allekirjoitettiin huhtikuussa 2001, ja sopimus tuli voimaan 1. huhtikuuta 2004.

Suurin maan poliittista vakautta itsenäisyyden jälkeen uhannut haaste oli vuoden 2001 kriisi. Vakaus on saatu palautettua 13. elokuuta 2001 allekirjoitetulla Ohridin puitesopimuksella ja vuoden 2001 jälkeen vallassa olleiden hallitusten sitoutumisella sen täytäntöönpanoon. Puitesopimus edellytti laajan lainsäädäntöohjelman täytäntöönpanoa, ja ohjelma saatiin päätökseen heinäkuussa 2005. Hallitus jatkaa nyt uuden lainsäädäntökehyksen varsinaista täytäntöönpanoa, mikä lujittaa entisestään luottamuksen ja vakauden ilmapiiriä maassa ja edistää EU:hun yhdentymisen kannalta yhä myönteisempää tilannetta.

Euroopan unioni on jatkuvasti tukenut tätä prosessia. Naton sotilasoperaatioiden siirtäminen maaliskuusta joulukuuhun 2003 EU:n Concordia-sotilasoperaatiolle oli yksi osoitus EU:n sitoutumisesta maan rauhaan ja vakauteen. Hallituksen pyynnöstä syyskuussa 2003 tehdyllä päätöksellä EU käynnisti joulukuussa 2003 EUPOL Proxima -poliisioperaation. Sen tehtävänä on tukea yleisen järjestyksen vahvistamista ja poliisivoimien uudistusta. EUPOL Proximan nykyinen toimikausi päättyy 15. joulukuuta 2005. Euroopan unionin tarkkailuvaltuuskunta (EUMM) on myös toiminut maassa vuodesta 2001 elokuussa 2001 tehdyn sopimuksen mukaisesti.

Komissio antaa entiselle Jugoslavian tasavallalle Makedonialle taloudellista apua sen yhdentymispyrkimyksiin ja keskittyy tässä lausunnossa todettujen puutteiden korjaamiseen tähtääviin toimenpiteisiin. Kansalliset Cards-vuosiohjelmat, arvoltaan 51 miljoonaa euroa vuonna 2004 ja 39 miljoonaa euroa vuonna 2005, on hyväksytty.

B. JÄSENYYDEN ARVIOINTIPERUSTEET

1. POLIITTISET ARVIOINTIPERUSTEET

Entisessä Jugoslavian tasavallassa Makedoniassa on vakaat demokraattiset instituutiot, jotka toimivat asianmukaisesti, toimivaltansa rajoissa ja yhteistyössä toistensa kanssa. Vuoden 2002 vaaleja seuranneiden Etyjin demokraattisten instituutioiden ja ihmisoikeuksien toimiston (ODIHR) toistuvista suosituksista huolimatta vuoden 2005 paikallisvaaleissa esiintyi vakavia sääntöjenvastaisuuksia. ODIHR:n suositusten täytäntöönpano ajoissa ja asianmukaisesti sekä poliittisten puolueiden sitoutuminen ovat keskeisessä asemassa seuraavien parlamenttivaalien rehellisyyden turvaamisessa. Vaikka oppositio yleisesti osallistuukin instituutioiden tavanomaiseen toimintaan, yksi oppositiopuolue on päättänyt jättäytyä parlamentin työn ulkopuolelle huhtikuusta 2005.

Ohridin puitesopimuksen täytäntöönpanoon on sitouduttu voimakkaasti, ja tässä vuodesta 2001 saavutettu merkittävä edistys on ollut oleellista maan vakauden lujittamisessa. Hallituksen olisi jatkettava sopimuksen tosiasiallista täytäntöönpanoa, jotta luottamuksellista ilmapiiriä voidaan edelleen vahvistaa ja saavutuksia lujittaa.

Oikeusvaltioperiaate on hiljalleen vahvistumassa. Poliisivoimien uudistukseen on panostettu huomattavasti vuoden 2001 kriisin jälkeen. Oikeusvaltioperiaatteen noudattamisen varmistamiseksi koko maan alueella on kuitenkin vielä tehtävä töitä. Tähän sisältyy poliisivoimien uudistus, joka on keskeistä poliisitoiminnan tehostamiseksi ja tilanteiden mahdollisen kärjistymisen estämiseksi. Oikeuslaitoksen riippumattomuuden ja tehokkuuden parantamista on jatkettava aloittaen perustuslain muuttamisesta Euroopan neuvoston suositusten mukaisesti. Korruptiota esiintyy yhä paljon, ja se vaikuttaa moniin näkökohtiin maan talous-, yhteiskunta- ja poliittisessa elämässä. Tästä syystä korruption vastustamista on tehostettava edelleen.

Perusoikeuksien kunnioittamisen alalla ei ole suuria ongelmia. Perustuslakiin ja lainsäädäntöön on tehty joukko muutoksia, jotka takaavat vähemmistön oikeuksien kunnioittamisen. Näiden säännösten asianmukaisen täytäntöönpanon jatkaminen on tärkeää.

Maa toimii täydessä yhteistyössä entisen Jugoslavian alueen kansainvälisen rikostuomioistuimen kanssa. Se ratifioi Yhdysvaltojen kanssa kansainvälistä rikostuomioistuinta koskevan kahdenvälisen immuniteettisopimuksen, joka ei ole asiaa koskevien EU:n pääperiaatteiden mukainen. Maa on sitoutunut alueelliseen yhteistyöhön. Tällä alalla tarvitaan pysyviä toimia etenkin nimiongelman ratkaisemiseksi Kreikan kanssa hyvien naapuruussuhteiden nimissä.

2. TALOUDELLISET ARVIOINTIPERUSTEET

Entisessä Jugoslavian tasavallassa Makedoniassa vallitsee laaja yhteisymmärrys talouspolitiikan keskeisistä piirteistä. Maa on makrotaloudellisesti erittäin vakaa, inflaatio on alhainen, julkinen talous on tasapainossa ja valtion velat ovat pienet. Hintojen ja kaupan vapauttaminen sekä yksityistäminen on saatu laajalti tehtyä. Rahoitussektori vaikuttaa vakaalta. Työvoiman peruskoulutustaso on hyvä ja maan liikenne- ja televiestintäinfrastruktuurit ovat suhteellisen hyvät. Talouden yhdentyminen EU:hun on edistynyt hyvin.

Markkinatalouden toimintaa haittaavat kuitenkin institutionaaliset heikkoudet, kuten hitaat ja työläät hallintomenettelyt, oikeuslaitoksen puutteet ja heikko edistyminen maan ja omaisuuden rekisteröinnissä. Liiketoimintaympäristö ei tämän seurauksena edistä investointeja, varsinkaan ulkomaisia suoria investointeja, eikä kasvua. Työ- ja rahoitusmarkkinoiden toiminta on lisäksi vajavaista, mikä haittaa erityisen korkean työttömyysasteen alentamista ja yritysten luotottamista. Koti- ja ulkomaiset investoinnit ovat olleet riittämättömiä, mikä on johtanut tuottavuuden vähäiseen kasvuun ja kilpailukyvyn huononemiseen. Merkittävä epävirallinen talous aiheuttaa suuria vääristymiä talouteen. Tavaroiden vientikaupan rakenne on epätasapainossa. Taloudella olisikin tässä vaiheessa suuria ongelmia selviytyä kilpailupaineista yhtenäismarkkinoilla. Todettujen heikkouksien korjaaminen rakenneuudistuksia jatkamalla parantanee markkinatalouden toimivuutta ja sen kilpailukykyä.

3. EDELLYTYKSET TÄYTTÄÄ JÄSENYYSVELVOITTEET

Entisen Jugoslavian tasavallan Makedonian valmiutta täyttää jäsenyysvelvoitteet on arvioitu seuraavien indikaattorien avulla:

- vakautus- ja assosiaatiosopimuksessa vahvistetut velvoitteet,

- edistyminen yhteisön säännöstön käyttöönotossa, täytäntöönpanossa ja noudattamisen valvomisessa.

Entinen Jugoslavian tasavalta Makedonia on edistynyt vakautus- ja assosiaatiosopimuksen soveltamisessa, vaikkakin siinä asetettujen määräaikojen noudattamiseen on syytä kiinnittää huomiota.

Maa on ponnistellut huomattavasti yhdenmukaistaakseen lainsäädäntönsä yhteisön säännöstön kanssa erityisesti sisämarkkinoihin ja kauppaan liittyvillä aloilla. Näitä ponnisteluja on jatkettava. Maalla on kuitenkin suuria haasteita lainsäädännön täytäntöönpanossa ja erityisesti sen noudattamisen valvomisessa. Hallinnon ja oikeuslaitoksen valmiudet ovat edelleen heikot monilla aloilla, ja niitä on vahvistettava huomattavasti, jotta yhteisön säännöstöä voidaan soveltaa asianmukaisesti.

Jos entinen Jugoslavian tasavalta Makedonia jatkaa näitä ponnistelujaan, maalla ei pitäisi olla suuria ongelmia yhteisön säännöstön soveltamisessa keskipitkällä aikavälillä seuraavilla aloilla:

- kalatalous,

- talous- ja rahapolitiikka,

- tilastot,

- yritys- ja elinkeinopolitiikka,

- Euroopan laajuiset verkot,

- tiede ja tutkimus,

- koulutus ja kulttuuri,

- ulkosuhteet,

- ulko-, turvallisuus- ja puolustuspolitiikka,

- varainhoito- ja talousarviosäännökset.

Maan on toteutettava lisätoimia yhdenmukaistaakseen lainsäädäntönsä yhteisön säännöstön kanssa sekä pannakseen tehokkaasti sen täytäntöön ja valvoakseen sen noudattamista keskipitkällä aikavälillä seuraavilla aloilla:

- työntekijöiden vapaa liikkuvuus,

- sijoittautumisoikeus ja palvelujen tarjoamisen vapaus,

- pääomien vapaa liikkuvuus,

- rahoituspalvelut,

- kuluttaja-asiat ja terveyden suojelu.

Maan on toteutettava merkittäviä ja jatkuvia toimia yhdenmukaistaakseen lainsäädäntönsä yhteisön säännöstön kanssa, pannakseen sen tehokkaasti täytäntöön ja valvoakseen sen noudattamista keskipitkällä aikavälillä seuraavilla aloilla:

- julkiset hankinnat,

- yrityslainsäädäntö,

- tietoyhteiskunta ja tiedotusvälineet,

- maatalous ja maaseudun kehittäminen,

- elintarviketurva, eläinlääkintä ja kasvinsuojelu,

- liikennepolitiikka,

- energia,

- verotus,

- sosiaalipolitiikka ja työllisyys,

- aluepolitiikka ja rakennepoliittisten välineiden yhteensovittaminen,

- oikeus, vapaus ja turvallisuus,

- tulliliitto.

Jos toimia ei selkeästi nopeuteta, maa ei ehkä täytä yhteisön säännöstön vaatimuksia keskipitkällä aikavälillä seuraavilla aloilla:

- tavaroiden vapaa liikkuvuus,

- teollis- ja tekijänoikeuslaki,

- kilpailupolitiikka,

- varainhoidon valvonta.

Ympäristöalalla tarvitaan erittäin suuria ponnisteluja, joihin kuuluu myös merkittävät investoinnit sekä hallinnollisten valmiuksien vahvistaminen lainsäädännön noudattamisen valvomisessa. Täysi yhdenmukaisuus yhteisön säännöstön kanssa voidaan saavuttaa ainoastaan pitkällä aikavälillä ja investointeja lisäämällä.

C. PÄÄTELMÄT JA SUOSITUKSET

- Entinen Jugoslavian tasavalta Makedonia on toimiva demokratia, jossa on yleisesti oikeusvaltioperiaatteen ja perusoikeuksien kunnioittamisen takaavat vakaat instituutiot. Maa allekirjoitti vakautus- ja assosiaatiosopimuksen vuonna 2001 ja on siitä lähtien yleisesti täyttänyt sopimukseen liittyvät velvoitteensa tyydyttävästi. Entinen Jugoslavian tasavalta Makedonia on onnistuneesti pannut täytäntöön Ohridin puitesopimuksen lainsäädäntöohjelman, joka on osaltaan parantanut poliittista ja turvallisuustilannetta maassa. Nyt on varmistettava lainsäädännön täysimääräisen täytäntöönpanon valvonta. Maa on edelleen sitoutunut alueelliseen yhteistyöhön. Entisen Jugoslavian tasavallan Makedonian on toteutettava lisätoimia erityisesti vaaliprosessin, poliisivoimien ja oikeuslaitoksen uudistuksen sekä korruption vastustamisen aloilla. Sen perusteella, miten uudistuksissa on yleisesti edetty, komissio arvioi, että maa on hyvää vauhtia täyttämässä Eurooppa-neuvostossa Kööpenhaminassa vuonna 1993 sekä vakautus- ja assosiaatioprosessissa vahvistetut poliittiset arviointiperusteet.

- Entinen Jugoslavian tasavalta Makedonia on edennyt merkittävästi kohti toimivan markkinatalouden perustamista. Vaikkei sillä keskipitkällä aikavälillä olekaan edellytyksiä selviytyä kilpailun ja markkinavoimien paineista unionissa, maa on siirtynyt talousuudistuksen tielle, jonka avulla se pystyy tällä tiellä tarmokkaasti kulkien tulevaisuudessa selviytymään näistä.

- Entinen Jugoslavian tasavalta Makedonia pystyy suoriutumaan useimmista jäsenyysvelvoitteista keskipitkällä aikavälillä, jos se toteuttaa merkittäviä toimia lainsäädäntönsä yhdenmukaistamiseksi yhteisön säännöstön kanssa ja erityisesti varmistaa lainsäädännön täytäntöönpanon ja sen noudattamisen valvonnan. Jos toimia ei nopeuteta huomattavasti, maa ei ehkä pysty täyttämään yhteisön säännöstön vaatimuksia keskipitkällä aikavälillä tavaroiden vapaan liikkuvuuden, teollis- ja tekijänoikeuksien, kilpailupolitiikan ja varainhoidon valvonnan aloilla. Ympäristöalalla yhteisön säännöstön noudattaminen täysimääräisesti voidaan saavuttaa vain pitkällä aikavälillä, ja se edellyttää investointien lisäämistä.

Näiden päätelmien perusteella ja ottaen erityisesti huomioon maan huomattava edistyminen vuoden 2001 Ohridin puitesopimukseen liittyvän lainsäädäntökehyksen loppuun saattamisessa komissio suosittaa neljän vakautus- ja assosiaatiosopimuksen täytäntöönpanovuoden (myös sen kauppaan liittyvien määräysten soveltaminen väliaikaisen sopimuksen muodossa) jälkeen, että neuvosto myöntäisi entiselle Jugoslavian tasavallalle Makedonialle ehdokasmaan aseman. Tämä on poliittinen tunnustus EU:n ja jäsenyyteen pyrkivän entisen Jugoslavian tasavallan Makedonian välisen suhteen syvenemisestä.

Komissio arvioi, että entisen Jugoslavian tasavallan Makedonian kanssa olisi aloitettava neuvottelut Euroopan unioniin liittymisestä, kun se on lähestynyt riittävästi jäsenyysperusteita.

Tämän lausunnon liitteenä on luonnos entisen Jugoslavian tasavallan Makedonian Eurooppa-kumppanuudesta, jossa eritellään ensisijaiset tavoitteet, jotka maan on toteutettava neuvottelujen aloittamiseen valmistautuessaan. EU seuraa edelleen tarkkaan poliittisten uudistusten etenemistä. Komissio antaa neuvostolle kertomuksen entisen Jugoslavian tasavallan Makedonian edistymisestä viimeistään vuoden 2006 lopussa.